
Ruac go̱o̱kä mi jiääk kɛ kui̱ Bɛ̈-bi-lɔn
1
Nɛmɛ ɛ ruac go̱o̱kä, kɛ kui̱ da̱rdɔaar in thieek kɛ bar.
Da̱k a bëëni rɛy dɔaar
ce̱tdɛ nikɛ ruɔth mi
put kä Nɛ-gɛb,
bëëkɛ muun mi dual
naath kɛ jɛ.
2
Ca ɣä nyuɔ̱th nyuuth mi bɛc bɛc,
ci pëëc wä pɛɛc,
kä ci da̱a̱k wä däk.
Ee-lam makni naath,
kä Ma-day go̱l wec,
bi Kuoth riɛk ɛmɛ moc kɛ pek,
riɛk ɛ ci Bɛ̈-bi-lɔn ɛ la̱tdɛ.
3
Kɛ kui̱ kä ti̱ti̱ tin cä nɛn,
cu puɔ̱nydä bɛ̈c ce̱tnikɛ bɛ̈c
ciëk mi tekɛ mäc dapä,
cua̱ dual kɛ min cä liŋ,
kä cuɛ ɣä lath kɛ min
cä nɛn.
4
Ɣän diɛɛrä,
kä lathɛ ɣä kɛ dual,
kä thiaŋ in liɛɛpä,
cua wäär rikä kä ɣä.
5
Rɛy nyuuthä cua mi̱eth rialikä,
kä cu kɛn yi̱i̱k pap,
cukɛ mi̱th kä mäthkɛ.
Kä cua ruac lat ɛn ɣöö,
bööth rɛ̈m jiacɛ rɔ̱,
kä yierɛ köötni!
6
Kä cu Kuäär ni Kuoth ɣä jiök i̱,
“Wër mockɛ ram mi guickɛ,
kä a jɛ bä min cɛ nɛn
ben lat.
7
Mi wëë thurbiɛɛli wä nɛn,
kɛ ji̱ jio̱ŋko̱o̱ri ti jäl
rɛw kɛɛl,
kɛ nɛy ti ko̱t kɛ muɔ̱li,
kɛ nɛy ti ko̱t kɛ thɔ̱a̱rɔa̱a̱li,
a jɛ tiitdɛ agɔaa,
a jɛ di̱lɛ guec ni gɔaa.”
8
Kä cu ram in guic wec ciöt i̱,
“Kuäärä, ni ciaŋ la guecä
wi̱i̱ luaak yiën ɛ ta̱a̱ cuŋä,
la ta̱a̱ yien kɛ cäŋ däär kɛnɛ wäär.
9
Kä nɛnɛ tëë kɛ ram mia̱a̱ bëëni
kɛ thurbil,
bëë kɛɛl kɛ ji̱ jiöŋkööri,
ti jäl rɛw kɛɛl!”
Kä cuɛ jɛ loc i̱,
“Ci Bɛ̈-bi-lɔn pɛ̈ɛ̈n,
cɛ pɛ̈ɛ̈n,
kä pua̱ny kuthnikɛ diaal
cikɛ to̱l ni piny.”
10
Lö nɛɛkä ca yɛ kɔ̱m ce̱tnikɛ bɛl,
ɣän cä yɛ la̱r mëë cä liŋ kä
Kuoth Nhial in la
Ruey Ɣɔaa,
mëë cä liŋ kä Kuoth
I-thɛ-rɛl.
Ruac go̱o̱kä mi jiääk kɛ kui̱ Ɛ-dɔm
11
Nɛmɛ ɛ ruac go̱o̱kä kɛ kui̱ Ɛ-dɔm.
Kä cu raan ɣä cɔl kä Ɛ-dɔm wëë i̱,
“Gui̱i̱c, ɛ pek mi ni̱ndi
ci duɔth kä wäär ɔ?
Gui̱i̱c, ɛ pek mi ni̱ndi
ci duɔth kä wäär ɔ?”
12
Kä cu gui̱i̱c ɛ loc i̱,
“Runwaŋ a bëëni,
kä bi wäär ben bä.
Mi go̱o̱ri ɣöö bi thiec,
lunyni jɔk bi rɔ ben nyɔk
kɛ thiec.”
Ruac go̱o̱kä mi jiääk kɛ kui̱ Ä-rab-ya
13
Mɛmɛ ɛ ruac go̱o̱kä kɛ kui̱ Ä-rab-ya.
Lö yɛn ɣöth ji̱ Dɛ-dan,
tin ci ɣöthdun pua̱t
dɛ̈ɛ̈ni Ä-rab-ya.
14
Muɔcɛ ji̱ rɛ̈w kɛ pi̱w,
kä luɔrɛ ji̱ däkä kɛ mi̱eth,
lö yɛn ji̱ muɔ̱ɔ̱n Teemɔ.
15
Kɛ ɣöö barkɛ rɔ̱ kɛ ko̱r,
barkɛ rɔ̱ kɛ ko̱r mi ci tuɔɔk,
bar kɛn rɔ̱ kɛ bääri ti ca guath,
ca rɔ̱ bar kɛ lëth köör.
16
Kä cu Kuäär ni Kuoth ruac kɛ ɣä wëë i̱, “Kɛ ruɔ̱n kɛl mi ce̱tkɛ ruɔ̱n mi ca jur ni läät, ɣän bä ria̱ŋ ji̱ Ke-dhar in di̱i̱t moc kɛ pek, 
17
bi ji̱ köör tin bi duɔth kɛ tëk kä gaat Ke-dhar kuɛ̈ɛ̈. Ruac ni ɣän Kuoth Nhial ni Kuoth I-thɛ-rɛl.”
